*कांवड़ यात्रा के लिए गोल्डन बाबा ने इस बार पहना 20 किलो सोना* नई दिल्ली, सावन के महीने में कांवड़ यात्रा में भाग लेने वाले गोल्डन बाबा अपनी 25वीं कांवड़ यात्रा में भाग लेने आ गए हैं। लेकिन खास बात यह है कि पिछली बार जहां उन्होंने 14.5 किलो की सोने की ज्वैलरी पहनी थी वहीं इस बार कहा जा रहा है कि वो 20 किलो का सोना पहनकर कांवड़ यात्रा में भाग ले रहे हैं। इतने सोने की बाजार में कीमत आंकी जाए तो यह करीब 6 करोड़ रुपए है। गोल्डन बाबा का असली नाम सुधीर मक्कर है। उनका कहना है कि यात्रा पर करीब सवा करोड़ का खर्च आता है। गोल्डन बाबा गोल्डन पुरी महाराज के नाम से भी प्रसिद्ध हैं। हर साल गोल्डन बाबा की कांवड़ यात्रा में सोने की मात्रा बढ़ती जाती है। 2016 में उन्हें 12 किलो सोना पहने देखा गया था। पिछले साल 14.5 किलो सोने की क्लेशन में 21 सोने की चैन, 21 लॉकेट और एक गोल्ड की जैकेट भी शामिल थी। कीमती सोने के अलावा बाबा रोलेक्स की घड़ी पहनते हैं जिसकी कीमत 27 लाख रुपए है। यही नहीं बाबा के पास बीएमडब्लू, दो ऑडी और दो इनोवा गाड़ी भी हैं। कांवड यात्रा के दौरान हरिद्वार जाने के लिए वो लैंड रोवर, जगुआर गाड़ियों का इस्तेमाल करते हैं। आध्यात्म में आने से पहले मक्कर दिल्ली के गांधी नगर मार्केट में कपड़े और प्रोपर्टी का कारोबार करते थे। अब उनके इंद्रपुरम और गाजियाबाद समेत कई जगह आलीशान फ्लैट हैं।